Suomi kuudes maaradan MM-finaalissa
Maaradan joukkueiden maailmanmestaruus ratkaistiin eilen Englannin Swingfieldissä. Kilpailussa oli mukana seitsemän joukkuetta tavoittelemassa mestaruutta. Myös Suomi oli mukana kilpailussa. Suomen kokoonpano illan kilpailussa oli Markku Autio, Aarni Heikkilä sekä Simo Pulli.
Suomen vauhti ei GP-kuskeja vilisseitä kärkijoukkueita vastaan riittänyt, vaan joukkue keräsi yhteensä 28 pistettä. Parhaasta suomalaissuorituksesta vastasi vasta toista kilpailuaan maaradalla ajanut Autio, joka keräsi tililleen mukavat 16 pistettä. Aarni Heikkilä täydensi suomalaisten pistepussia seitsemällä pisteellä ja Simo Pulli keräsi viisi pistettä. Yhteensä Suomelle siis 28 pistettä ja kuudes sija. Taakse jäi Tsekin joukkue, joka keräsi viisi pistettä Suomea vähemmän.
Kilpailun voittajaksi ajoi Hollanti 65 pisteellään. Kilpailun paras pistemies Theo Pijper keräsi Hollannille 30 pistettä. Hopealle ajoi Ranska ainoastaan kaksi pistettä voittajalle hävinneenä. Pronssille ajoi kotiyleisön riemuksi Iso-Brittania 49 pisteellään. Viime vuosina maaratoja hallinnut Saksan joukkue jätettiin tällä kertaa neljänneksi. Saksa keräsi 44 pistettä, kukistaen viidenneksi tulleen Australian kahdeksalla pisteellä.
1. Hollanti 65: Jannick De Jong 21, Dirk Fabriek 14, Theo Pijper 30
2. Ranska 63: Stephane Tresarrieu 16, Mathieu Tresarrieu 16, Dimitri Berge 21, Theo Di Palma 10
3. Iso-Brittannia 49: Richard Hall 10, Andrew Appleton 2, Glen Phillips 23, Paul Cooper 14
4. Saksa 44: Stephan Katt 16, Richard Speiser 7, Jörg Tebbe 13, Enrico Janoschka 8
5. Australia 36: Cameron Woodward 25, Hunter Anderson 4, Rodney Mcdonald 7
6. Suomi 28: Aarni Heikkilä 7, Markku Autio 16, Simo Pulli 5
7. Tsekki 23: Josef Franc 11, Richard Wolff 4, Karel Kadlec 8
*Kuvassa Suomen joukkueen paras pistemies Markku Autio. Kuva: Matias Hirsimäki*